Jääkiekko talviolympialaisissa 1976

Jääkiekko oli vuonna 1976 talviolympialaisten ohjelmassa Innsbruckissa. Ottelut pelattiin 2.–14. helmikuuta 1976. Turnaukseen oli kutsuttu 12 joukkuetta: kaikki kuusi maailmanmestaruuskilpailujen A-sarjassa pelannutta joukkuetta, B-sarjan neljä parasta, C-sarjan voittaja sekä isäntämaa Itävalta. Ruotsi, DDR ja Norja kuitenkin luopuivat turnauspaikastaan, joten niiden tilalle otettiin Romania, Japani ja Bulgaria. Kanada boikotoi kisoja, koska maan ammattilaispelaajat eivät saaneet osallistua turnaukseen, toisin kuin Neuvostoliiton ammattilaistasoiset pelaajat, jotka olivat virallisesti amatöörejä.
Turnaus alkoi yksinosaisella karsintakierroksella. Karsintaottelun voittaja sijoitettiin A-ryhmään, joka pelasi sijoista 1.–6. Hävinnyt joukkue joutui B-ryhmään, jossa ratkottiin sijat 7.–12. Karsinnan otteluparit määritettiin edellisvuoden maailmanmestaruuskisojen sijoitusten perusteella.
Neuvostoliitto voitti kaikki ottelunsa ja otti ylivoimaisen turnausvoiton. Voitto oli Neuvostoliitolle viides jääkiekon olympiaturnauksissa. Viimeinen ottelu Tšekkoslovakiaa vastaan oli tiukka, mutta Valeri Harlamov teki voittomaalin ottelun lopussa. Tšekkoslovakian joukkue kärsi turnauksen aikana kovasta flunssasta, minkä vuoksi pelaajille jaettiin kodeiinia. Ottelussa Puolaa vastaan Tšekkoslovakialla oli pelin lopussa vain 12 pelikuntoista pelaajaa. Ottelun jälkeen František Pospíšil jäi kiinni dopingn käytöstä, minkä seurauksena Tšekkoslovakialta vähennettiin kaksi pistettä ja ottelun maalieroksi korjattiin 0–1. Tšekkoslovakia valitti päätöksestä katsoen, etteivät säännöt kieltäneet kodeiinin lääkekäyttöä. Lopulta Pospíšilin saama pelikielto kumottiin, mutta Puola-ottelun pistemenetys jäi voimaan. Tšekkoslovakia sai tästä huolimatta hopeaa.
Kamppailu pronssimitaleista.
Pronssitaistelu oli erittäin tiukka. Turnauksessa Länsi-Saksa, Suomi ja Yhdysvallat päätyivät tasapisteisiin siten, että Suomi (19–18) oli sarjataulukossakin koko turnauksen maalieron perusteella Länsi-Saksaa (21–24) ja Yhdysvaltoja (15–21) edellä. Kuitenkin pronssia sai Länsi-Saksa, sillä sen maalisuhde oli Suomea ja Yhdysvaltoja parempi niiden keskinäisissä otteluissa. Maiden keskinäisten otteluiden maaliero oli Länsi-Saksalla 7–6 (maalisuhde 1,166 tehtyä maalia yhtä päästetyä maalia kohden), Suomella 9–8 (maalisuhde 1,125) ja Yhdysvalloilla 6–8 (maalisuhde 0,750). 
Suomalaiset luulivat aivan turnauksen loppuun saakka, että tasapisteissä voimassa ovat samat säännöt kuin maailmanmestaruuskilpailuissakin, joissa maalieron ollessa sama, tehtyjen maalien määrä ratkaisee. Olympialaisten erilaiset säännöt tulivat Suomen joukkueelle epämieluisana yllätyksenä viimeisten otteluiden päätyttyä. Suomelta myös hylättiin yksi maali potkumaalina näissä keskinäisissä otteluissa, kun Yhdysvaltain maalivahti Jim Warden torjui kiekon potkaisemalla sitä niin, että se ilmalentonsa päätteeksi putosi hyökkääjä Hannu Kapasen ylävartaloon ja siitä maaliin. Tilannetta vierestä seurannut sveitsiläistuomari hyväksyi 5–5-tasoitusmaalin heti, mutta kaukaa tilannetta katsellut neuvostoliittolaistuomari hylkäsi maalin, vaikka sääntöjen mukaan lähempää tilannetta seuranneen tuomarin sana oli painavampi. Tämän maalin hyväksyminen olisi riittänyt Suomelle pronssiin. Suomen joukkueen petyttyä se käyttäytyi asiattomasti kisakylässä turnauksen jälkeen.